Лъэ быдэ
Ди литературэм и фIыпIэм щыщ хъуа усыгъэ телъыджэхэр зи Iэдакъэ къыщIэкIа, тхылъеджэхэм фIыуэ ялъэгъуа усакIуэщ Бицу Анатолэ.
Бицу Анатолэ Мурат и къуэр Аушыджэр (Дыгъужьыкъуей) къуажэм 1946 гъэм къыщалъхуащ. Къэбэрдей-Балъкъэр къэрал университетым адыгэбзэмрэ литературэмкIэ иIэ къудамэм илъэситIкIэ щеджа нэужь, М. Горькэм и цIэр зезыхьэ Литературэ институтыр къиухащ (1971 гъэ). «Литературэм и лэжьакIуэ» цIэр къыщIиха къудейм къыщымынэу, Толэ адыгэ напэр ихъумэу, зыхэт гупым я лэжьыгъэм щIалэ жыджэру зыкъыщигъэлъагъуэу щеджащ Москва. Абы щыщIэса зэманырщ и япэ усэ тхылъыр — «ГуфIапщIэр» — дунейм къыщытехьар (1969 гъэ). Абы нэмыщI, Бицум и усэхэр, балладэхэр, поэмэхэр щызэхуэхьэсауэ дунейм къытехьащ «Зы дакъикъэ», «Фэеплъ», «Псалъэ быдэ», «Гуэл щхъуантIэ», «Балъкъэр пшыналъэ», «Усыгъэхэр», «Псэм и дуней», «КIуэцIрыкIыбжэ», «Уэс къос» тхылъхэр; урысыбзэкIэ Москва, Налшык къыщыдэкIащ Анатолэ и тхылъ зыбжанэ — «Стремление», «Человек и небо», «Сквозь сердце», «Мотив», «От весны до весны», «Позывные жизни».
«Эльбрус» тхылъ тедзапIэм Бицу Анатолэ илъэс 46-кIэ щылэжьащ редактору, художественнэ литературэм и редакцэм и унафэщIу, тхылъ тедзапIэм и директорым и къуэдзэу икIи редактор нэхъыщхьэу.
Бицу Анатолэ пасэ дыдэу хагъэхьащ Совет Сою-зым и ТхакIуэхэм я зэгухьэныгъэм (1974 гъэ), Къэбэрдей-Балъкъэрым и комсомолым и саугъэтым и лауреатщ (1977 гъэ), «Къэбэрдей-Балъкъэрым щэнхабзэмкIэ щIыхь зиIэ и лэжьакIуэ», «КъБР-м и цIыхубэ усакIуэ» цIэ лъапIэхэр къыфIащащ. Литературэр, усыгъэр фIыуэ зылъагъу псори иджыри куэдкIэ дыщогугъ Бицу Анатолэ.
